KLASA: 034-05/24-01/53

URBROJ: 711-02-01/03-2024-02

Zagreb, 22. ožujka 2023.

**Filip Sušac**

**zamjenik gradonačelnika Grada Vukovara**

**Predmet: mišljenje na zahtjev obveznika Filipa Sušca; daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je 20. ožujka 2024. zaprimilo zahtjev za mišljenjem KLASA: 034-05/24-01/53, koji je podnio obveznik Filip Sušac, zamjenik gradonačelnika Grada Vukovara.

U zahtjevu podnositelj navodi da kao korisnik programa *International Visitor Leadership Program (IVLP)* u 2023. godini financiranog od strane Američke vlade i Veleposlanstva SAD-a u rH ima priliku prijaviti se za program *"IVLP Alumni Impact Awards"*, a radi se o programu transfera znanja s IVLP programa u lokalnu zajednicu.

Ukoliko njegov prijedlog programa bude odobren za financiranje, on kao fizička osoba (trenutno obveznik) bi na osobni račun dobio odobrena sredstva za provedbu lokalnog programa, navodi obveznik.

Stoga moli Povjerenstvo za odlučivanje o sukobu interesa mišljenje o mogućim preprekama prihvata novca za financiranje programa u lokalnoj zajednici. Napominje da osobna naknada nije prihvatljiv trošak programa, odnosno svi troškovi programa će morati biti opravdani i biti usmjereni trećim osobama, odnosno on kao dužnosnik nakon provedbe neće imati nikakvu financijsku korist od provedbe programa.

Ukoliko ne postoji zapreka za prijavu (i moguću provedbu), postavlja pitanje je li nužno primljena sredstva prijaviti u sljedećoj imovinskoj kartici s obzirom da osobnu financijsku korist ne bi ostvario.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI) na 44. sjednici održanoj 22. ožujka 2023. obvezniku daje mišljenje kako slijedi.

Povjerenstvo je uvidom u Registar obveznika utvrdilo da Filip Sušac dužnost zamjenika gradonačelnika Grada Vukovara obnaša od 7. lipnja 2021. S obzirom na navedeno, a sukladno članku 3. stavku 1. točki 34. ZSSI-a, u obvezi je postupati sukladno odredbama ZSSI-a kao obveznik u smislu istoga Zakona.

Uvidom u podatke objavljene na internetskim stranicama utvrđeno je da IVLP Impact Awards nudi mogućnosti izgradnje kapaciteta i umrežavanja kako bi se poboljšale vještine vodstva i upravljanja projektima nagrađenih za implementaciju u njihove IVLP Impact Award projekte i šire. Primatelji nagrade IVLP Impact Award dobivaju personalizirane smjernice tijekom provedbe projekta i izvješćivanja. Inicijativa nagrađenima pruža priliku da pokažu svoje projekte i pojačaju svoj utjecaj putem platformi kao što su IVLP Impact Award Alumni Discussion Series, Meridianov blog, The Lead i istaknute objave na društvenim mrežama.

Projekti IVLP Impact Awards mogli bi se baviti nizom tema u zemljama i zajednicama IVLP bivših učenika, s prošlim primjerima uključujući, ali ne ograničavajući se na: unapređenje klimatskih rješenja; umjetnost i kulturu; suzbijanje dezinformacija; suzbijanje nasilnog ekstremizma; kibernetička sigurnost; demokratsko upravljanje; raznolikost, jednakost, pristupačnost i uključenost; obrazovanje; obuka za zapošljavanje; poduzetništvo; zdravlje; ljudska prava i socijalna pitanja; imigracija; međuvjerski dijalog; knjižnično-informacijski menadžment; mediji i novinarstvo; mir i pomirenje; potpora izbjeglicama i migrantima; znanost i tehnologija; društveni mediji; sport i rekreacija; borba protiv trgovine ljudima; volonterizam; ženska pitanja; razvoj i vodstvo mladih; i drugi.

Kandidati moraju dostaviti prijedloge kao pojedinci, radi se o natjecateljskom projektu, a projekti i kandidati moraju ispunjavati navedene uvjete. Ministarstvo vanjskih poslova SAD-a i Međunarodni centar Meridian pregledat će, ocijeniti i odabrati projekte prema dolje navedenim kriterijima. Projektni prijedlozi mogu zahtijevati financiranje do 5000 američkih dolara.

Uvidom u podatke objavljene na internetskim stranicama programa *„IVLP IMPACT AWARDS 2024 APPLICATION“* pod informacijama za apliciranje i pravilima financiranja programa navedeno je da se proračunska sredstva programa ne mogu koristiti za isplatu bilo kakvih plaća. To uključuje sve plaće ili benefite za samog dobitnika nagrade.

Također je navedeno da honorari ili naknade za rad nagrađenom nisu dopušteni, ali sredstva se mogu koristiti za pokrivanje troškova putovanja, obroka, smještaja ili komunikacije projektne aktivnosti.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja, osim ako Povjerenstvo, na prethodni zahtjev obveznika, utvrdi da predmetni poslovi ne utječu na zakonito obnašanje javne dužnosti. Stavkom 3. istog članka ZSSI-a propisano je da prethodno odobrenje Povjerenstva nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Člankom 15. stavkom 1. ZSSI/21-a propisano je da se darom u smislu navedenog Zakona smatra novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju.

Povjerenstvo utvrđuje da se sudjelovanje obveznika Filipa Sušca kao korisnika programa *International Visitor Leadership Program (IVLP)* financiranog od strane vlade i veleposlanstva SAD-a u RH (program *"IVLP Alumni Impact Awards"*), a budući se radi se o programu transfera znanja s programa u lokalnu zajednicu, ne smatra drugim poslovima u smislu redovitog i stalnog zanimanja imajući u vidu odredbu članka 17. ZSSI-a, s obzirom da angažiranje na navedenom projektu predstavlja priliku stjecanja spoznaja i iskustava koja će obveznik prenijeti zajednici, odnosno tijelu u kojem obnaša dužnost.

Isto tako, a budući da je utvrđeno da honorari ili naknade za rad nagrađenom prema programu nisu dopušteni, te da će svi troškovi programa morati biti opravdani i usmjereni trećim osobama, odnosno da obveznik nakon provedbe neće imati nikakvu financijsku korist od provedbe programa, primitak navedenih sredstava ne smatra se darom u smislu odredbi ZSSI-a, niti bi prihvaćanjem sredstava za ostvarivanje programa na svoj osobni račun obveznik kršio koju od odredbi ZSSI-a. Ovo posebno stoga što se ne radi o privatnom subjektu u odnosu na kojeg bi obveznik mogao biti doveden u odnos zavisnosti.

Vezano za prijavljivanje predmetnog obveznikova primitka u imovinskoj kartici, a imajući u vidu da je člankom 11. stavkom 5. ZSSI-a propisano da podaci o stečenoj imovini koji se prijavljuju u imovinskoj kartici obuhvaćaju i podatke o primicima koji se ne smatraju dohotkom i primicima na koje se ne plaća porez na dohodak, Povjerenstvo upućuje obveznika da je u imovinskoj kartici dužan prijaviti ovu uplatu na svoj račun, pri čemu u napomeni izvješća može navesti što je bila svrha uplate te da je cjelokupni primljeni iznos utrošen za provedbu programa od javnog interesa.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obvezniku Filipu Sušcu, putem e-maila
2. Objava na internetskoj stranici Povjerenstva
3. Pismohrana